Közpolitikai aktivista – Hallasd a hangod program

*A BAGázs újonnan induló,****Hallasd a hangod programjában****fiatal felnőttek és fiatal mélyszegénységben élők közösen dolgoznak fel egy-egy, a nagypolitikai színtéren eldöntött témát, eszközöket kapnak arra, hogy közösen és külön-külön is hangot adjanak a véleményüknek és ezt döntéshozókhoz is eljuttassák. A program sikeres megvalósításához önkénteseket keresünk!*

JELENTKEZZ KÖZPOLITIKAI AKTIVISTÁNAK A BAGÁZS KÖZHASZNÚ EGYESÜLETHEZ!

Kik vagyunk?

A BAGázs 2011 óta azon dolgozik, hogy egy olyan társadalomban élhessünk, ahol a romák is elérhetik a céljaikat. Ennek eléréséhez érzékenyítjük a többségi társadalmat, hogy csökkenjenek meglévő előítéleteik és fejlesztjük a kisebbséghez tartozókat, hogy képesek legyenek tenni céljaik megvalósításáért. Jelenleg a Budapesttől 40 km-re található Bag nagyközség 400 fős romatelepén dolgozunk egy olyan modellprogram kialakításán és terjesztésén, amely mellérendelt viszonyon alapul, és országszerte segítheti a szegregációval küzdő közösségeket.

Hallasd a hangod programunkba Téged keresünk, ha:

- Érezted már, hogy ugyan Te jobb helyzetben élsz, de látod és zavar, hogy egy-egy intézkedés káros hatással van a szegényekre és még szegényebbé teszi őket.
– Fontosnak tartod, hogy csökkenjen a szegény emberek kiszolgáltatottsága, és képesek legyenek saját érdekeiket jobban kifejezni.
– Könnyen megtalálod a hangot a fiatalokkal és szívesen tanultál Te is tőlük.
– Nyitott a hozzáállásod, határozott a fellépésed, és hiszel a nem frontális, kiscsoport alapú tanulásban.
– Motivál, hogy közpolitikáról beszélgess másképpen.
– Ha hiszel abban, hogy a változás a mi kezünkben van és szívesen tennél a változás érdekében.
– Ha szeretnél politikusokkal párbeszédet generálni és abban aktívan részt venni.
– Legalább 18 éves vagy.
– Előnyt jelenthet, ha van aktivista tapasztalatod.

Amit mi tudunk nyújtani neked:

- Együttműködést Magyarország egyik legeredményesebb roma integrációval foglalkozó civil szervezetével.
– Szakmai képzést és tapasztalatot biztonságos és felügyelt keretek között.
– Önkéntesként hatalmas társadalmi fejlődés mozgató rugója lehetsz, munkád a helyi emberek életében olyan jelentős minőségi változást hoz majd, mint:
nagyobb érdekérvényesítő képesség,
tudatosabb élet.
– Rengeteg új élményt, tanulást a telepen élőktől és az önkéntesektől.
– Nyitott, empatikus, sokszínű társaságot, ahol akár új barátokra is lelhetsz.

Amit a program önkénteseinek vállalniuk kell:

**Részvétel a képzésen:**2016. október 6. 16.00 – 19.15  és 2016. október 13. 14.00 – 2016. október 16. 15.00

**Heti programok a telepen 3 hónapon keresztül:**

A foglalkozások célja, hogy a közéletet közelebb vigyük a telepen élők életéhez és megértsék a nagypolitikai döntések egyéni életükre gyakorolt hatását, majd ezzel kapcsolatban személyes üzeneteket tudjanak megfogalmazni politikusoknak.

- A 3 hónap alatt 3 témát fogunk feldolgozni, amelyeket a képzésen határozunk meg közösen.

- Minden téma feldolgozásának utolsó napján az önkéntesek bevonnak egy-egy helyi vezetőt és egy-egy politikust, aki kapcsolódik a témához, és mind az önkéntesek és a helyi résztvevők egyeztethetnek a döntéshozókkal az adott témáról és elmondhatják közvetlenül az álláspontjukat.

**Esetmegbeszélések:**az önkénteseknek 2 hetente esetmegbeszélést tartunk, ahol segítjük tudatosítani, hogy a munka hogyan hat rájuk és személyesen mit tanulnak belőle.

**Aktív kommunikáció, hogy a program minél több emberhez eljusson:**

- Egyéni történetekkel, hang- és videóüzenetekkel az önkéntesektől és a telepen élőktől, amelyeket a blogon és Facebook oldalunkon teszünk közzé, valamint csokorba szedve on-line eljuttatjuk a döntéshozókhoz és további érintettekhez

- Az első programrész zárásakor elmegyünk Pécsre, egy másik telepre és az ott élőknek bemutatjuk a program eredményét.

- Az A38 hajón nyilvános eseményt szervezünk, ahová elhívjuk több párt politikusait és egy valós vitát szervezünk az egyik kiválasztott témakörben. A vitában az önkéntesek és a telepen élők közül is részt vesznek, megmutatva, hogy van lehetőség valódi párbeszédet kezdeni a politikusokkal.

Hogyan jelentkezhetsz?

Küldd el nekünk az onkentes@bagazs.org email címre önéletrajzodat, és válaszaid az alábbi kérdésekre, az e-mail tárgya legyen “Hallasd a hangod!”.

1. Mit gondolsz, milyen személyiségjegyeid, készségeid tesznek alkalmassá erre a feladatra?
2. Miért ezt a programunkat választottad?
3. Milyen kételyeid, félelmeid merülnek fel a feladattal kapcsolatban?
4. Mit vársz, mi az, amiben személyesen fejlődhetnél a program résztvevőjeként?
5. Hol találkoztál a felhívással?

***A jelentkezési határidő 2016. szeptember 10.***

A kiválasztás két körös (kérdőív és csoportos interjú), amelyre szeptemberben kerül sor.

Hajrá, nagyon várjuk a jelentkezésed!